*****

ΚΑΝΟΝΙΣΜΟΣ (ΕΟΚ) αριθ. 3222/88 ΤΟΥ ΣΥΜΒΟΥΛΙΟΥ

της 17ης Οκτωβρίου 1988

για τη θέσπιση κοινής δράσης με σκοπό την ανασύσταση των ελαιώνων που έχουν υποστεί ζημίες λόγω του παγετού σε ορισμένες ελληνικές περιοχές το 1987

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητα, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι για την επίτευξη των στόχων της κοινής γεωργικής πολιτικής, που αναφέρονται στο άρθρο 39 παράγραφος 1 στοιχεία α) και β) της συνθήκης, είναι αναγκαίο να δοθεί βοήθεια για τη βελτίωση των διαρθρώσεων της γεωργίας στις περιοχές που αντιμετωπίζουν ιδιαίτερα σοβαρά προβλήματα·

ότι, σε ορισμένες περιοχές της Ελλάδας, τα ελαιόδενδρα κατεστράφησαν ή υπέστησαν σοβαρές ζημίες από παγετούς εξαιρετικής έντασης και διάρκειας και ότι οι ζημίες αυτές είναι ιδιαίτερα μεγάλες σε ορισμένες ζώνες·

ότι, ιδίως στις ζώνες αυτές, η καλλιέργεια του ελαιόδενδρου αποτελεί τη μόνη οικονομική δυνατότητα καλλιέργειας του εδάφους και ότι θα πρέπει, κατά συνέπεια, να ενθαρρυνθεί, υπό ορισμένες προϋποθέσεις, η ανασύσταση των ελαιώνων ώστε να καταστεί δυνατή η συνέχιση μιας γεωργικής δραστηριότητας, αποφεύγοντας συγχρόνως τους κινδύνους διάβρωσης και διατάραξης της ισορροπίας των υδάτινων πόρων, καθώς και να προστατευθεί το περιβάλλον και να διατηρηθεί η ακεραιότητα του τοπίου·

ότι αυτή η ενθάρρυνση θα πρέπει να λάβει τη μορφή ενός καθεστώτος ενισχύσεως για τις επενδύσεις σε συνδυασμό με μια συμπληρωματική ενίσχυση για την αντιστάθμιση της απώλειας εισοδήματος των ελαιοκαλλιεργητών, λαμβάνοντας συγχρόνως υπόψη τους ιδιαίτερους όρους που πρέπει να πληρούν οι δικαιούχοι·

ότι, συγχρόνως, η ανασύσταση των ελαιώνων θα πρέπει να ευνοεί τη βελτίωση της ανταγωνιστικότητας με τη μείωση του κόστους παραγωγής· ότι θα πρέπει, ως εκ τούτου, λαμβάνοντας δεόντως υπόψη τις υπάρχουσες διαρθρώσεις στην Ελλάδα, να προβλεφθούν ευνοϊκότεροι όροι όταν η ανασύσταση πραγματοποιείται στα πλαίσια ενός συλλογικού σχεδίου που συγκεντρώνει περισσότερες γεωργικές εκμεταλλεύσεις·

ότι η ανασύσταση των ελαιώνων πρέπει να επιτρέπει τη διατήρηση ενός υψηλού επιπέδου ποιότητας ή, όταν το επιτευχθέν ποιοτικό επίπεδο δεν είναι ακόμη ικανοποιητικό, μια ποιοτική βελτίωση με τη χρησιμοποίηση καλύτερων ποικιλιών·

ότι, για να εξασφαλιστεί η μεγαλύτερη αποτελεσματικότητα των μέτρων αυτών, είναι σκόπιμο να ενταχθούν σε ένα πρόγραμμα ανασύστασης των ελαιώνων που θα καταρτισθεί από την Ελληνική Δημοκρατία·

ότι θα πρέπει να προβλεφθεί ότι αυτό το σύνολο μέτρων αποτελεί κοινή δράση κατά την έννοια του άρθρου 6 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (4)· ότι οι δαπάνες στις οποίες υπόκειται η Ελληνική Δημοκρατία πρέπει να χρηματοδοτηθούν από την Κοινότητα κατά 40 %, λόγω των περιορισμένων χρηματικών δυνατοτήτων αυτού του κράτους μέλους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για να επανορθωθούν οι ζημίες που προκλήθηκαν από τον παγετό κατά τον χειμώνα του 1986/87, θεσπίζεται εξαιρετική δράση για την ελαιοκαλλιέργεια στην Ελλάδα. Αυτή η δράση αποτελεί κοινή δράση κατά την έννοια του άρθρου 6 του κανονισμού (ΕΟΚ) αριθ. 729/70.

2. Η κοινή δράση αναλαμβάνεται στις ζώνες όπου:

- η ελαιοκαλλιέργεια αντιπροσωπεύει πολύ σημαντική γεωργική παραγωγή και

- τουλάχιστον 50 % των ελαιοδένδρων υπέστη σοβαρές ζημίες από τον παγετό κατά τον χειμώνα 1986/87. Ωστόσο, οι γεωργικές εκμεταλλεύσεις που μπορούν να επωφεληθούν των μέτρων για την ανασύσταση των ελαιώνων πρέπει να έχουν υποστεί σημαντικές ζημίες που αντιστοιχούν τουλάχιστον στο 20 % του αριθμού των ελαιοδένδρων τους.

Σύμφωνα με τη διαδικασία που αναφέρεται στο άρθρο 2 παράγραφος 5, η Επιτροπή δύναται, σε εξαιρετικές περιπτώσεις, να αποφασίσει τη μη εφαρμογή του ποσοστού του 50 % που αναφέρεται στο πρώτο εδάφιο δεύτερη περίπτωση της παρούσας παραγράφου, εφόσον μια τέτοια παρέκκλιση δικαιολογείται δεόντως λόγω της μεγάλης ανομοιομορφίας του χώρου που καθιστά δύσκολη την οροθέτηση των ζωνών.

3. Σύμφωνα με το άρθρο 4, η Κοινότητα μπορεί να χορηγήσει συνδρομή στα πλαίσια της κοινής δράσης χρηματοδοτώντας, μέσω του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, που στο εξής καλείται «Ταμείο», μέτρα που αφορούν:

α) την ανασύσταση, στα πλαίσια συλλογικών ή ατομικών ενεργειών, των ελαιώνων που έχουν πληγεί από τον παγετό·

β) την ενίσχυση που χορηγείται στους κατόχους γεωργικών εκμεταλλεύσεων, των οποίων τα εισοδήματα - συμπεριλαμβανομένων και εκείνων που αποκομίζουν, ενδεχομένως, εκτός της γεωργικής εκμετάλλευσης - δεν υπερβαίνουν ένα ορισμένο όριο ευημερίας, που θα καθοριστεί στο πρόγραμμα που αναφέρεται στο άρθρο 2, για την πραγματοποίηση στόχων που συνδέονται με τις ενέργειες που αναφέρονται στο στοιχείο α), τηρουμένων των όρων που αναφέρονται στο άρθρο 3 και στο άρθρο 4 παράγραφος 2.

Άρθρο 2

1. Η ελληνική κυβέρνηση καταρτίζει, πριν την 1η Δεκεμβρίου 1988, πρόγραμμα ειδικής δράσης που περιλαμβάνει τα πλέον κατάλληλα μέτρα για την υλοποίηση των ενεργειών που αναφέρονται στο άρθρο 1.

Το πρόγραμμα περιλαμβάνει κυρίως τα εξής στοιχεία:

α) κατάλογο των περιφερειών των οποίων οι ζώνες ανταποκρίνονται στα κριτήρια που αναφέρονται στο άρθρο 1 παράγραφος 2 πρώτο εδάφιο·

β) περιγραφή της υπάρχουσας κατάστασης, τη σημασία της ελαιοκαλλιέργειας, σε περιφερειακό επίπεδο, για το ακαθάριστο γεωργικό προϊόν, τη φύση των ζημιών που προκάλεσε ο παγετός και την κατανομή τους κατά περιφέρειες·

γ) τον καθορισμό μέτρων ελέγχου που να εξασφαλίζουν ότι η χορήγηση των ενισχύσεων για την ανασύσταση των ελαιώνων στους ελαιοπαραγωγούς, οι οποίοι υπέστησαν τις ζημίες που αναφέρονται στο άρθρο 1 παράγραφος 1, ανταποκρίνεται στα κριτήρια που καθορίζονται στην παράγραφο 2 του εν λόγω άρθρου·

δ) στην περίπτωση συλλογικής ανασύστασης, τη ζώνη ανασύστασης και συνιστώμενες ποικιλίες ανά περιφέρεια, υποχρεωτικό κατευθυντήριο σχέδιο για όλους τους συμμετέχοντες κατόχους γεωργικών εκμεταλλεύσεων, συνοδευτικά μέτρα που αφορούν κυρίως τα εγγειοβελτιωτικά και αποστραγγιστικά έργα που συνδέονται με τα έργα συλλογικής ανασύστασης·

ε) στην περίπτωση ατομικής ανασύστασης, τις ζώνες ανασύστασης ελαιώνων με προτεραιότητα και τις συνιστώμενες ποικιλίες ανά περιφέρεια καθώς και τους ελάχιστους κανόνες που πρέπει να εφαρμόζονται για να εξασφαλιστεί η βελτίωση των συνθηκών εκμετάλλευσης·

στ) το ποσό της ενίσχυσης που θα χορηγηθεί στον κάτοχο γεωργικής εκμετάλλευσης ανάλογα με τις διάφορες μεθόδους ανασύστασης, είτε συλλογικής είτε ατομικής, και με την παραγωγική κατεύθυνση των ελαιοδένδρων προς ανασύσταση καθώς και βάσει της οικονομικής κατάστασης του κατόχου γεωργικής εκμετάλλευσης στην περίπτωση της ενίσχυσης που αναφέρεται στο άρθρο 1 παράγραφος 3 στοιχείο β)·

ζ) την προβλεπόμενη εκτίμηση του κόστους κατανεμημένου ανά τύπο μέτρων, την οικονομική τους αιτιολόγηση και τα απαραίτητα χρηματοδοτικά μέσα με ένδειξη του ρυθμού των προβλεπόμενων δαπανών·

η) τα μέτρα που λαμβάνονται για να εξασφαλισθεί η χρηματοδότηση του προγράμματος και της ενίσχυσης υπέρ των ελαιοπαραγωγών εντός κατάλληλης προθεσμίας.

2. Το πρόγραμμα και κάθε τυχόν ενημέρωσή του παρουσιάζονται στην Επιτροπή από την ελληνική κυβέρνηση.

3. Εάν το ζητήσει η Επιτροπή, η Ελληνική Δημοκρατία παρέχει τα συμπληρωματικά στοιχεία εκτίμησης σχετικά με τα στοιχεία που απαιτούνται δυνάμει της παραγράφου 1.

4. Η διάρκεια του προγράμματος πρέπει να είναι τουλάχιστον ίση με εκείνη της κοινής δράσης.

5. Η Επιτροπή εγκρίνει το πρόγραμμα και κάθε ενδεχόμενη ενημέρωσή του σύμφωνα με τη διαδικασία που προβλέπεται στο άρθρο 25 του κανονισμού (ΕΟΚ) αριθ. 797/85 (1), κατόπιν διαβουλεύσεως της επιτροπής του Ταμείου σχετικά με τα χρηματοδοτικά θέματα.

Άρθρο 3

1. Για τους σκοπούς του παρόντος κανονισμού, οι «ενέργειες συλλογικής ανασύστασης των ελαιώνων» είναι κάθε δράση ανασύστασης που πραγματοποιείται από τους κατόχους γεωργικών εκμεταλλεύσεων στο πλαίσιο μιας δεσμευτικής σύμβασης μεταξύ των κατόχων γεωργικής εκμετάλλευσης που συμμετέχουν στη δράση αυτή και της αρχής που αναλαμβάνει την εφαρμογή της.

Μια ενέργεια συλλογικής ανασύστασης πρέπει να αφορά τουλάχιστον 5 000 ελαιόδενδρα και 25 γεωργούς που ανήκουν σε ελαιουργικό συνεταιρισμό, σε ομάδα ελαιοπαραγωγών ή σε άλλες αναγνωρισμένες για το σκοπό αυτό οργανώσεις με ανάλογους στόχους που καθορίζουν τα μέτρα που είναι αναγκαία για την ανασύσταση. Αυτές οι οργανώσεις μπορούν να καθορίζουν πρόσθετους κανόνες προκειμένου να εξασφαλισθεί καλύτερα η επίτευξη των στόχων που αναφέρονται στην παράγραφο 3.

Κατά τη διαδικασία που αναφέρεται στο άρθρο 2 παράγραφος 5, η Επιτροπή δύναται, σε εξαιρετικές περιπτώσεις, να καθορίσει μικρότερο αριθμό δένδρων προς ανασύσταση ή μικρότερο αριθμό κατόχων γεωργικής εκμετάλλευσης, που συμμετέχουν σε συλλογική δράση, από εκείνους που προβλέπονται στο δεύτερο εδάφιο της παρούσας παραγράφου εφόσον η ανάγκη αυτής της μείωσης δικαιολογείται δεόντως βάσει του προγράμματος.

2. Για τους σκοπούς του παρόντος κανονισμού, «οι ενέργειες ατομικής ανασύστασης των ελαιώνων» είναι κάθε δράση ανασύστασης η οποία πραγματοποιείται από τους κατόχους γεωργικών εκμεταλλεύσεων και η οποία αφορά τουλάχιστον 50 ελαιόδενδρα ή 0,3 εκτάρια ανά γεωργική εκμετάλλευση.

Η Ελληνική Δημοκρατία καθορίζει κανόνες προκειμένου να εξασφαλισθεί η επίτευξη των στόχων που αναφέρονται στην παράγραφο 3.

3. Οι επιλέξιμες ενέργειες ανασύστασης των ελαιώνων πρέπει:

α) να συμβάλλουν στην αναδιαμόρφωση του τοπίου που χαρακτηρίζεται από την καλλιέργεια ελαιοδένδρων, να εξασφαλίζουν την προστασία του περιβάλλοντος, τη σταθεροποίηση του εδάφους και ένα κανονικό σύστημα υδάτινων πόρων·

β) να συμβάλλουν στη διαρκή βελτίωση των συνθηκών εργασίας στις εν λόγω γεωργικές εκμεταλλεύσεις, επιτρέποντας με τον τρόπο αυτό βελτίωση του εισόδηματος εργασίας·

γ) να παρέχουν εγγυήσεις σχετικά με την οικονομική τους αποτελεσματικότητα·

δ) να επιτρέπουν τη διατήρηση ενός υψηλού ποιοτικού επιπέδου ή, εφόσον το επιτυγχανόμενο επίπεδο δεν είναι ακόμη ικανοποιητικό, βελτίωση της ποιότητας των προϊόντων της ελαιοκαλλιέργειας·

ε) να εξασφαλίζουν ότι ο μέσος όγκος παραγωγής σε ελαιόλαδο δεν θα υπερβεί τον όγκο που διαπιστώθηκε κατά την περίοδο πριν προκληθούν οι ζημίες από τον παγετό.

Άρθρο 4

1. Οι δαπάνες που πραγματοποιούνται στο πλαίσιο των ενεργειών που προβλέπονται στο άρθρο 1 παράγραφος 3 στοιχείο α) είναι επιλέξιμες από το Ταμείο για ένα μέγιστο ποσό:

- 4 300 ECU ανά εκτάριο σε περίπτωση συνολικής ανασύστασης ή

- 13 ECU ανά δένδρο στην περίπτωση που η ανασύσταση αφορά μόνο ένα σημαντικό μέρος της εν λόγω έκτασης, όπως αυτή προκύπτει λαμβάνοντας υπόψη τις παραμέτρους που καθορίζονται στο άρθρο 1 παράγραφος 2 πρώτο εδάφιο δεύτερη περίπτωση μαζί με αυτές του άρθρου 3 παράγραφοι 1 και 2 και

- 11 ECU ανά δένδρο στην περίπτωση ανασύστασης με πριόνισμα στη βάση του κορμού ή

- 8 ECU ανά δένδρο στην περίπτωση ανασύστασης με πριόνισμα των πρωτογενών και των δευτερογενών κλάδων.

Ωστόσο, οι ενισχύσεις για ανασύσταση που αναφέρονται στο πρώτο εδάφιο δεν μπορούν να υπερβαίνουν το πραγματικό κόστος.

2. Οι δαπάνες που πραγματοποιούνται στο πλαίσιο της ενίσχυσης που αναφέρεται στο άρθρο 1 παράγραφος 3 στοιχείο β) είναι επιλέξιμες από το Ταμείο για ένα ποσό 3 ECU κατά μέσο όρο ετησίως ανά δένδρο, εντός ορίου 5 εκταρίων ή 1 500 δένδρων για κάθε ατομική γεωργική εκμετάλλευση· αυτή η ενίσχυση χορηγείται για μέγιστη διάρκεια:

- 5 ετών στην περίπτωση αναφύτευσης ή πριονίσματος στη βάση του κορμού,

- 3 ετών στην περίπτωση πριονίσματος των πρωτογενών κλάδων.

Η ενίσχυση μπορεί να χορηγηθεί σε φθίνουσες δόσεις.

Στην περίπτωση ανασύστασης με πριόνισμα των δευτερογενών κλάδων μόνο, οι δαπάνες που πραγματοποιούνται στο πλαίσιο της ενίσχυσης που αναφέρεται στο άρθρο 1 παράγραφος 3 στοιχείο β) είναι επιλέξιμες από το Ταμείο για μέγιστο συνολικό ποσό 5 ECU ανά δένδρο, εντός ορίου 5 εκταρίων ή 1 500 δένδρων για κάθε ατομική γεωργική εκμετάλλευση.

Ωστόσο, στην περίπτωση ενεργειών συλλογικής ανασύστασης ελαιώνων, το ποσό που αναφέρεται στο πρώτο και τρίτο εδάφιο δύναται να προσαυξηθεί κατά 20 %.

3. Το Ταμείο αποδίδει στην Ελληνική Δημοκρατία 40 % των επιλέξιμων δαπανών που αναφέρονται στις παραγράφους 1 και 2, οι οποίες πραγματοποιήθηκαν με βάση το χρονικό διάστημα που αναφέρεται στην παράγραφο 5. Ωστόσο, η επιλεξιμότητα των ενεργειών ανασύστασης που αναφέρονται στο άρθρο 1 απαιτεί μια ελάχιστη συμμετοχή του δικαιούχου κατά 20 % στην κάλυψη του συνολικού κόστους.

4. Το συνολικό προβλεπόμενο κόστος της κοινής δράσης που επιβαρύνει το Ταμείο ανέρχεται σε 73 εκατομμύρια ECU για τη διάρκεια που προβλέπεται στην παράγραφο 5.

5. Η διάρκεια της κοινής δράσης είναι τρία έτη από την 1η Ιανουαρίου 1988.

Άρθρο 5

Κατά την έγκριση του προγράμματος που αναφέρεται στο άρθρο 2, η Επιτροπή καθορίζει, σε συμφωνία με την Ελληνική Δημοκρατία, τις λεπτομέρειες σχετικά με την περιοδική πληροφόρησή της για την εξέλιξη του προγράμματος.

Άρθρο 6

1. Οι αιτήσεις απόδοσης αφορούν τις δαπάνες που πραγματοποιεί η Ελληνική Δημοκρατία κατά τη διάρκεια ενός ημερολογιακού έτους και υποβάλλονται στην Επιτροπή πριν από την 1η Μαΐου του επόμενου έτους.

2. Η συνδρομή του Ταμείου αποφασίζεται σύμφωνα με το άρθρο 7 παράγραφος 1 του κανονισμού (ΕΟΚ) αριθ. 729/70.

3. Για την εκτέλεση των εργασιών που αναφέρονται στο άρθρο 1 παράγραφος 3 στοιχείο α), είναι δυνατό να δοθούν προκαταβολές σύμφωνα με τις λεπτομέρειες χρηματοδότησης που θεσπίζει η Ελληνική Δημοκρατία και ανάλογα με την πρόοδο των εργασιών αυτών.

4. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 7

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Οκτωβρίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) ΕΕ αριθ. C 182 της 12. 7. 1988, σ. 9.

(2) Γνώμη που διατυπώθηκε στις 14 Οκτωβρίου 1988 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 94 της 28. 4. 1970, σ. 13.

(4) ΕΕ αριθ. L 185 της 15. 7. 1988, σ. 1.

(1) ΕΕ αριθ. L 93 της 30. 3. 1985, σ. 1.